**UREDBA**

**O NAČINU KORIŠTENJA NAPLAĆENIH NOVČANIH SREDSTAVA IZ PASIVNOG PODBILANSA PREDUZEĆA I BANAKA**

**("Službene novine Federacije BiH", broj: 63/06)**

**Član 1.**

Ovom Uredbom utvrđuje se način naplate, korištenja i raspodjele naplaćenih novčanih sredstava iz pasivnog podbilapsa preduzeća i banaka sa teritorije Federacije Bosne i Hercegovine.

Predmet ove Uredbe su novčana sredstva koja su dobijena:

- prodajom stvari i prava sa pripadajućim kapitalom preduzeća i banaka iz člana 4. i 5. Zakona o izmjenama i dopunama Zakona o početnom bilansu stanja preduzeća i banaka ("Službene novine Federacije BiH", broj 47/06) i privatizovanih preduzeća i banaka koja nisu pod kontrolom te nisu bila uključena u aktivnu podbilansu,

- naplatom potraživanja nastalih do 31. 3. 1992. godine prema pravnim licima iz drugih država i država nastalih raspadom bivše Socijalitičke Federativne Republike Jugoslavije.

**Član 2.**

Novčana sredstva ostvarena iz člana 1. ove Uredbe uplaćuju se na poseban račun Agencije za privatizaciju u Federaciji Bosne i Hercegovine (u daljnjem tekstu: Agencija) do formiranja Direkcije za upravljanje pasivnom podbilansom preduzeća i banaka (u daljnjem tekstu: Direkcija).

**Član 3.**

Novčana sredstva iz člana 1. ove Uredbe, raspodjeljuju se kako slijedi:

- Direkciji u skladu sa članom 7. Zakona o izmjenama i dopunama Zakona o početnom bilansu stanja preduzeća i banaka ("Službene novine Federacije BiH", broj 47/06).

- za rezervisanje sredstva za izmirenje obaveza iz pasivnog podbilansa preduzeća i banaka kao i izmirenja troškova nastalih u vezi zaštite imovine i prava, imovinsko-pravnih sporova i sl.,

- finansiranje Agencije do visine sredstava planiranih za poslove pasivnog podbilansa utvrđenih u finansijskom planu odobrenom od Vlade Federacije Bosne i Hercegovine (u daljnjem tekstu: Vlada Federacije),

- za pokriće neisplaćenih obaveza prema FPiO/MiO i fondovima zdravstvenog osiguranja, zavodima za zapošljavanje, preduzeća namjenske i nenamjenske industrije čiji su programi izvršeni i koji iskazuju potraživanja u pasivnom podbilansu za obavljene poslove/usluge u inostranstvu (od Yugoimport-SDPR, Yumbes, Kuvajt, Iran, Indija, Angola, Peru, Kuba i dr.).

**Član 4.**

Dio novčanih sredstava iz člana 1. preostalih nakon izdvajanja iz člana 3. ove Uredbe koristit će se za:

- izmirenje dijela troškova privatizovanih, dijelom privatizovanih i neprivatizovanih preduzeća nastalih u postupku zaštite, potraživanja iz pasivnog podbilansa,

- finansiranje kantonalnih agencija do visine sredstava planiranih za poslove pasivnog podbilansa utvrđenih u finansijskom planu odobrenom od nadležne vlade.

**Član 5.**

Odluku o raspodjeli novčanih sredstava iz člana 3. i 4. ove Uredbe donosi Vlada Federacije na prijedlog Agencije/Direkcije uz mišljenje nadležnog ministarstva.

**Član 6.**

Agencija/Direkcija će propisati oblik i formu vođenja centralne evidencije naplaćenih/utrošenih sredstava kao i stanju novčanih sredstava iz pasivnog podbilansa.

Agencija i kantonalne agencije su obavezne po zahtjevu Direkcije dostavljati ažurirane izvještaje o stanju stvari, prava i obaveza iz pasivnog podbilansa, a najmanje jedanput mjesečno.

**Član 7.**

Agencija/Direkcija je obavezna dostavljati Upravnom odboru Agencije/Direkcije izvještaj o prilivu, odlivu i stanju računa dva puta godišnje, a Upravni odbor Agencije/Direkcije će nakon usvajanja izvještaja isti dostaviti Vladi Federacije.

**Član 8.**

Ovu Uredbu će provoditi Agencija do formiranja Direkcije.

**Član 9.**

Ova Uredba stupa na snagu narednog dana od dana objave u "Službenim novinama Federacije BiH".